ธปท.ไม่หวั่น‘เช็คเด้ง’ในระบบพุ่งพรวด13%
ธปท.เผยเดือน ก.พ.เช็คเด้งถึง 5.51 หมื่นฉบับ มีมูลค่าถึง 7,590 ล้านบาท เพิ่มขึ้น 13.28%
19 มี.ค. 2556

ธปท.เผยเดือน ก.พ.เช็คเด้งถึง 5.51 หมื่นฉบับ มีมูลค่าถึง 7,590 ล้านบาท เพิ่มขึ้น 13.28% 
ธนาคารแห่งประเทศไทย (ธปท.) รายงานการใช้บริการเช็คทั้งในเขตกรุงเทพฯ ปริมณฑล และในเขตภูมิภาค งวดสิ้นเดือน ก.พ.พบว่า มีเช็คเรียกเก็บทั้งสิ้น 5.82 ล้านฉบับ ลดลง 3.16 แสนฉบับ หรือ 5.15% เมื่อเทียบกับช่วงเดียวกันปีก่อนที่สูงถึง 6.14 ล้านฉบับ เช็คทั้งหมดมีมูลค่า 3.08 ล้านล้านบาท เพิ่มขึ้น 1.67 แสนล้านบาท หรือ 5.74% เมื่อเทียบกับระยะเดียวกันปีก่อนที่ 2.91 ล้านล้านบาท 
ทั้งนี้ ปรากฏเช็คเรียกเก็บทั้งระบบมีเช็คคืนไม่มีเงินหรือเช็คเด้ง 5.51 หมื่นฉบับ เพิ่มขึ้น 3.47% เมื่อเทียบกับระยะเดียวกันปีก่อนที่มีแค่ 5.32 หมื่นฉบับ มูลค่าเช็คเด้งช่วงนี้ทั้งสิ้น 7,590 ล้านบาท เพิ่มขึ้น 890 ล้านบาท หรือ 13.28% เมื่อเทียบกับระยะเดียวกันปีก่อนที่มีแค่ 6,700 ล้านบาท 
สำหรับรายละเอียดเช็คเด้ง แบ่งเป็น เช็คเด้งการเรียกเก็บเงินตามเช็คในเขตกรุงเทพฯ และปริมณฑล 3.39 หมื่นฉบับ เพิ่มขึ้น 765 ฉบับ หรือ 2.31% เมื่อเทียบกับระยะเดียวกันปีก่อนที่มีเช็คเด้ง 3.32 หมื่นฉบับ มีมูลค่าเช็คเด้ง 5,550 ล้านบาท เพิ่มขึ้นจากช่วงเดียวกันของปีก่อน 820 ล้านบาท 
ขณะที่การเรียกเก็บเงินตามเช็คในเขตภูมิภาค ผ่านสำนักหักบัญชีจังหวัดมีเช็คเด้ง 7,515 ฉบับ ลดลง 1,160 ฉบับ หรือ 13.37% เมื่อเทียบกับระยะเดียวกันปีก่อนที่มี 8,675 ฉบับ มีมูลค่าเช็คเด้งผ่านศูนย์นี้ 970 ล้านบาท ลดลง 120 ล้านบาท หรือ 11.01% เมื่อเทียบกับระยะเดียวกันของปีก่อน
ด้านการเรียกเก็บเงินตามเช็คข้ามเขต มีเช็คเด้ง 1.36 หมื่นฉบับ เพิ่มขึ้น 2,241 ฉบับ หรือ 19.71% เมื่อเทียบกับระยะเดียวกันปีก่อนที่มีเช็คเด้ง 1.14 หมื่นฉบับ มีมูลค่าเช็คเด้ง 1,070 ล้านบาท เพิ่มขึ้นจากปีก่อน 190 ล้านบาท
น.ส.สิบพร ถาวรฉันท์ ผู้ช่วยผู้ว่าการ สายระบบข้อสนเทศ ธปท.กล่าวว่า ในภาพรวมระบบการชำระเงินด้วยเช็คมีปริมาณที่ลดลง ส่วนปริมาณเช็คเด้งที่เพิ่มขึ้นนั้น ยังไม่น่ากังวล เนื่องจากเช็คเด้งเพิ่มขึ้นแค่หลักร้อยล้านบาท เมื่อเทียบกับทั้งระบบถือว่าน้อยมาก เพราะผู้ประกอบการที่ใช้เช็คซึ่งเป็นรายกลางและรายเล็กอาจจะหมุนไม่ทันบ้างก็เป็นเรื่องปกติ